1.3

Comitetul consideră că, pentru a se face față provocărilor prezentate în comunicarea analizată și pentru a fi puse în aplicare măsurile concrete pe care aceasta le prevede, trebuie să fie subliniate și întreprinse următoarele acțiuni: — să promoveze crearea unei platforme europene în toate limbile UE, prin care călătorii să poată împărtăși observațiile și impresiile lor pe cale electronică, astfel încât produsele să fie mai bine evaluate și exploatate în scopul atragerii cât mai multor turiști, și, în plus, care să ofere posibilitatea utilizării noilor tehnologii (rezervări online); — să își asume responsabilitatea de a studia, de a organiza și de a încuraja punerea în aplicare a anumitor aspecte ale cadrului politic, precum și de a se ocupa de priorități precum promovarea produsului turistic intraeuropean, serviciile și structurile din toată Europa, de exemplu, prin stimularea autorităților și a întreprinderilor în vederea cooperării pentru îmbunătățirea serviciilor și a infrastructurii (calendare); — să promoveze îmbunătățirea legăturilor din cadrul UE, sub aspectul comunicațiilor și transporturilor pe căi rutiere, feroviare, aeriene, dar și maritime de coastă, precum și difuzarea informațiilor pe internet, acordând o atenție specială traseelor puțin frecventate; — să stimuleze promovarea turismului practicat pentru îngrijirea sănătății, în căutarea stării de bine sau pentru cure termale, pentru a urma cursuri de formare, a turismului cultural, în special a festivalurilor și a spectacolelor la nivel regional (operă, teatru, dans, concerte etc.), precum și a manifestărilor culturale cum ar fi expozițiile și a turismului pentru a asista la o conferință ori din rațiuni enologico-gastronomice, istorice sau religioase, pentru a petrece un timp la țară ori pentru a profita de mare, prin punerea în valoare și păstrarea patrimoniului cultural și a gastronomiei; — să promoveze calitatea serviciilor profesionale prin cursuri de formare și asigurarea stabilității locurilor de muncă; — să stimuleze guvernele naționale, astfel încât acestea să sprijine dezvoltarea, în sectorul turistic, a micilor întreprinderi și a microîntreprinderilor care reflectă tradițiile sociale, de mediu, istorice și culturale din zonă sau din regiune, gestionând totodată cu mai mare eficiență pachetele all-inclusive („totul inclus”); — să susțină alegerea destinațiilor din interiorul Uniunii în cazul persoanelor de vârsta a treia sau al persoanelor cu dizabilități și cu nevoi specifice, prin îmbunătățirea infrastructurii și serviciilor, precum și printr-o mai bună publicitate făcută serviciilor care le sunt destinate în UE; — să promoveze o politică de sprijin vizând promovarea destinațiilor din interiorul Europei de către companiile aeriene, astfel încât prețurile propuse consumatorilor pentru aceste destinații să nu fie mai ridicate decât cele ale destinațiilor din afara Europei, și să întreprindă acțiuni menite să atragă și sprijinul marilor agenții turoperatoare pentru destinațiile intraeuropene; — să promoveze și să facă publicitate securității care, în comparație cu alte destinații de vacanță, este deja asigurată și predomină în UE în ceea ce privește deplasările sau sejurul, drepturile cetățenilor, îngrijirile medicale, produsele farmaceutice, îngrijirile spitalicești, cadrul juridic etc.; — să contribuie la elaborarea unui sistem mai corect de monitorizare statistică și de armonizare a economiei din sectorul turistic și a componentelor acesteia, fără a antrena prin aceasta o creștere exagerată a sarcinilor administrative (birocrație) pentru întreprinderi și cetățeni; — să promoveze o campanie publicitară comună în favoarea destinațiilor din UE;